钦定古今图书集成/明伦汇编/家范典/第017卷 > 《忆子》戴良
## 钦定古今图书集成/明伦汇编/家范典/第017卷 > 《忆子》戴良

绵绵我瓜瓞，引蔓空尔长。有子将得力，弃之往他乡。
他乡与故里，两地永相望。独有中天月，远照双松堂。
双松我所植，念之犹不忘。况复儿与女，不见今六霜。
大儿逾弱冠，有姊同已长。想当望我时，齐行松树旁。
见树不见父，呜咽泪成行。小女年尚稚，与弟走踉蹡。
相呼戏树下，何处褰父裳。反哺有慈乌，跪乳有羔羊。
人事独睽乖，俛仰我心伤。